
	Κύκλος διαλέξεων

«Προς την Επανάσταση και τη συγκρότηση του Ελληνικού Κράτους»

Διάλεξη με θέμα:

    Τα δάνεια της Ελληνικής Ανεξαρτησίας: χρήσεις και καταχρήσεις

Ομιλήτρια

Μαρία Χριστίνα Χατζηιωάννου

Διευθύντρια Ερευνών στο Ινστιτούτο Ιστορικών Ερευνών,

Εθνικό Ίδρυμα Ερευνών
στο Σπίτι της Κύπρου

Το Σπίτι της Κύπρου και η Εταιρεία Μελέτης και Έρευνας Νεότερης και Σύγχρονης Ιστορίας (Ε.Μ.Ε.Ν.Σ.Ι.), στο πλαίσιο του δεύτερου κύκλου διαλέξεων με τον γενικό τίτλο: «Προς την Επανάσταση και τη συγκρότηση του Ελληνικού Κράτους», συνδιοργάνωσαν, την Τετάρτη 23 Ιανουαρίου 2019, διάλεξη με θέμα «Τα δάνεια της Ελληνικής Ανεξαρτησίας: χρήσεις και καταχρήσεις», με ομιλήτρια την κ. Μαρία Χριστίνα Χατζηιωάννου, Διευθύντρια Ερευνών στο Ινστιτούτο Ιστορικών Ερευνών, του Εθνικού Ιδρύματος Ερευνών. Την εκδήλωση συντόνισε ο κ. Αναστάσιος Πάριος, Οικονομολόγος, Γενικός Γραμματέας Ε.Μ.Ε.Ν.Σ.Ι.

H κ. Μαρία-Χριστίνα Χατζηιωάννου στη διάλεξή της επικεντρώθηκε στα δύο δάνεια που έλαβαν οι Έλληνες κατά την περίοδο του πολέμου της ελληνικής Ανεξαρτησίας, και συγκεκριμένα το 1824 και το 1825, τα οποία, όπως είπε, είναι σημαντικά, γιατί ουσιαστικά αποτελούν την πρώτη διεθνή αναγνώριση της Ελληνικής Πολιτείας. Η σημασία τους δεν εξαντλήθηκε στα δημόσια οικονομικά του ελληνικού κράτους, αφού χρησιμοποιήθηκαν ως επιχείρημα διεθνούς αναγνώρισης του μελλοντικού κράτους, ως πρόσχημα πειθαναγκασμού, ή εκβιασμού στις διπλωματικές σχέσεις της Ελλάδας, και τελικά λειτούργησαν ως προπατορικό αμάρτημα που βάρυνε ουσιαστικά και συμβολικά τη χώρα. «Αυτό είναι το πιο σημαντικό κομμάτι, παρά η οικονομική βαρύτητα αυτών των δανείων» επισήμανε η ομιλήτρια. Εξέτασε τις δύο σκληρές δοκιμασίες που σημάδεψαν αυτή την περίοδο: την οικονομική δυσπραγία της Ελλάδας αλλά και την εμφύλια διαμάχη. Ολοκληρώνοντας την εισήγησή της η κ. Χατζηιωάννου συμπερασματικά είπε ότι «τα δάνεια της εθνικής ανεξαρτησίας ούτε τροφοδότησαν την εθνική οικονομία, ούτε φυσικά ανακυκλώθηκαν στην εξυπηρέτηση άλλων δανείων. Τροφοδότησαν όμως τον λόγο της ξενικής εξάρτησης και τη δημόσια ιστορία». 

Μετά την ολοκλήρωση της διάλεξης ακολούθησαν ερωτήσεις και συζήτηση με τη συμμετοχή του ακροατηρίου.

-------------------------------------------------------------
Η Μαρία Χριστίνα Χατζηιωάννου αποφοίτησε από το Τμήμα Ιστορίας και Αρχαιολογίας της Φιλοσοφικής Σχολής Αθηνών, E.K.Π.Α. (1978) και υποστήριξε τη διδακτορική της διατριβή στο ίδιο τμήμα (1989). Έχει πραγματοποιήσει μεταπτυχιακές σπουδές στο Πανεπιστήμιο La Sapienza (Ρώμη), στην Ιστορία της Ιταλικής Παλιγγενεσίας (1978-80). Είναι Διευθύντρια Ερευνών στο Ινστιτούτο Ιστορικών Ερευνών/ΕΙΕ και συντονίστρια του τομέα Οικονομικής και Κοινωνικής Ιστορίας (2007-). Έχει διδάξει πτυχιακά και μεταπτυχιακά μαθήματα στο Πανεπιστήμιο της Αθήνας, της Κρήτης και στην EHESS (Παρίσι). Τα ερευνητικά της ενδιαφέροντα αναφέρονται στη νεότερη κοινωνική και οικονομική ιστορία (18ος-20ός αιώνας): Εμπορική διασπορά και Δίκτυα (18ος-20ός αιώνας), Η οικονομική ιστορία του μεσογειακού κόσμου (αγορές, πίστη και δανεισμός), Λιανικό εμπόριο, κατανάλωση και συλλογική εκπροσώπηση (19ος-20ός  αιώνας), Βιογραφία και επιχειρηματίες, Ιστορία του Risorgimento (ελληνο-ιταλικές σχέσεις, επαναστάτες-κινήματα).

